Diari Oficial de la Generalitat Valenciana


Sumari del DOGV 7321, del 21-07-2014 (2014/6800)

ORDE 23/2014, de 16 de juliol, de la Conselleria d'Economia, Indústria, Turisme i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a persones ocupades i es regula el procediment general per a la concessió d'ajudes durant l'exercici 2014
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7321

Data del DOGV
:   21-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6800


Data del document
:   16-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 23/2014, de 16 de juliol, de la Conselleria d'Economia, Indústria, Turisme i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a persones ocupades i es regula el procediment general per a la concessió d'ajudes durant l'exercici 2014 [2014/6800]  
Article 1. Objecte.   
Article 2. Tipologia, duració i termini d'execució dels plans de formació.  
Article 3. Entitats beneficiàries.  
Article 4. Obligacions de l'entitat beneficiària.  
Article 5. Convocatòria.  
Article 6. Sol·licituds d'ajuda.  
Article 7. Instrucció.  
Article 8. Criteris de valoració de sol·licituds.  
Article 9. Determinació de la subvenció.  
Article 10. Proposta de resolució i tràmit d'audiència.  
Article 11. Resolució.  
Article 12. Subcontractació dels plans formatius  
Article 13. Normes sobre la impartició dels cursos.  
Article 14. Control, seguiment i supervisió.  
Article 15. Avaluació de l'eficàcia i impacte de la formació.  
Article 16. Avaluació de la qualitat de la formació i certificat a l'alumnat.  
Article 17. Persones participants.  
Article 18. Certificat de la formació.  
Article 19. Elegibilitat del gasto, justificació i liquidació econòmica de les subvencions.  
Article 20. Bestreta de la subvenció.  
Article 21. Reintegrament de les subvencions.  
Article 22. Ajudes als participants desempleats.  
Article 23. Gestió.  
DISPOSICIONS ADDICIONALS  
Primera  
Segona  
Tercera  
DISPOSICIONS FINALS  
Primera  
Segona  
ANNEX I. Relació de sectors susceptibles de formalització de plans de formació  
ANNEX II. Accions de teleformació no certificable  
  
La formació professional per a l'ocupació té, entre les seues finalitats, proporcionar a les persones treballadores, especialment a les ocupades, la formació que puguen necessitar al llarg de la seua vida laboral, a fi que obtinguen els coneixements i les pràctiques adequats als requeriments que, en cada moment, necessiten les empreses, i permeta optimitzar la millora de la capacitació professional i la promoció individual del treballador.   
Constituïxen principis generals de la formació dirigida a persones treballadores ocupades: el protagonisme dels agents socials en el seu desenrotllament; la unitat de mercat de treball i la llibertat de circulació dels treballadors i treballadores en el desenrotllament de les accions formatives, tant dins del territori espanyol com en l'àmbit de la Unió Europea; i la consideració d'esta formació com a instrument essencial per a garantir la formació al llarg de la vida.  
La Llei Orgànica 5/2002, de 19 de juny, de les qualificacions i de la formació professional, establix que l'aprenentatge permanent és un element essencial en la societat del coneixement. Inclou esta llei dins de l'àmbit de la formació professional, entre altres ensenyances, les orientades a la formació dels treballadors/de les treballadores ocupats en les empreses, que permeten l'adquisició i l'actualització permanent de les competències professionals.  
El Reial Decret 395/2007, de 23 de març, pel qual es regula el subsistema de formació professional per a l'ocupació té com a objecte oferir als treballadors, tant ocupats com desempleats, una formació ajustada a les necessitats del mercat de treball i que atenga els requeriments de productivitat i competitivitat de les empreses i les aspiracions de promoció professional i desenrotllament personal dels treballadors, de manera que els capacite per a l'exercici qualificat de les distintes professions i per a l'accés a l'ocupació. Entre les iniciatives que arreplega el citat reial decret, figuren els plans de formació dirigits prioritàriament a treballadors ocupats, que es regulen en esta orde de convocatòria.  
  
L'Orde TAS/718/2008, de 7 de març, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, desenrotlla la formació d'oferta amb l'objectiu d'integrar i de donar un tractament coherent i unitari a tota la formació d'oferta dirigida al conjunt dels treballadors, ocupats i desempleats, i regula les bases que han de regir la concessió de subvencions públiques destinades a finançar esta formació per les diferents administracions públiques en el seu àmbit de gestió.   
El Reial Decret 34/2008, de 18 de gener, modificat pel Reial Decret 183/2013, de 15 de març (BOE 69, 21.03.13), que regula els certificats de professionalitat, i cada un dels decrets específics en funció de la família professional d'origen, establixen per a la impartició dels certificats, els requisits que han de reunir els formadors, els espais, les instal·lacions i els equipaments necessaris per a la realització de les accions formatives, així com l'adquisició de la competència professional corresponent; els criteris d'accés dels alumnes, el contingut i les característiques dels mòduls de formació en el centre de treball i l'avaluació contínua dels alumnes i de les alumnes.  
La Llei 38/2003, de 17 de novembre, General de Subvencions, regula els requisits de concessió i justificació de les subvencions concedides en l'Administració de l'Estat. En esta llei s'arrepleguen articles que tenen caràcter bàsic, per la qual cosa s'apliquen a la normativa en esta comunitat autònoma i, conseqüentment, a esta orde de convocatòria.  
  
De conformitat amb el que establix la redacció vigent de l'Orde TAS/718/2008, de 7 de març, el procediment de concessió de les subvencions públiques destinades a finançar l'execució dels plans de formació d'àmbit estatal dirigits prioritàriament a les persones ocupades s'iniciarà d'ofici per mitjà de convocatòria pública realitzada per l'òrgan competent de la respectiva comunitat autònoma, que serà publicada en el diari oficial corresponent.   
En desplegament del que preveu l'esmentada orde, són objecte de subvenció en la present convocatòria els plans de formació intersectorials, els plans de formació intersectorials específics de l'economia social, els plans de formació intersectorials dirigits a treballadors autònoms, els plans de formació sectorials, i els plans de formació específics vinculats a l'obtenció de certificats de professionalitat. Així mateix, la convocatòria preveu la concessió d'ajudes a les persones desempleades que participen en els plans de formació dirigits prioritàriament a les persones ocupades.   
D'una altra part, l'experiència acumulada en el desenrotllament de les successives convocatòries corresponents a la iniciativa de formació d'oferta aconsella, en l'actual conjuntura de crisi econòmica, centrar la gestió en criteris d'eficiència i economia en l'assignació i el control dels recursos públics.  
Així mateix, en la línia de convocatòries anteriors s'adequa la relació de sectors susceptibles de fomalització de plans de formació a aquells que es considera que mostren un comportament més positiu per a intentar potenciar-los a través de la formació, amb l'objectiu d'aconseguir que els dits plans tinguen una major incidència en els sectors afectats, i d'esta manera tractar d'anticipar la formació al nou model productiu.   
Finalment, alineant-se amb els objectius establits en el Pla Anual de Política d'Ocupació, integrats, al seu torn, en els distints àmbits de l'Estratègia Espanyola d'Ocupació 2012-2014, el Pla Estratègic del SERVEF per al període 2014-2020, definix entre els seus objectius estratègics, la millora efectiva de l'ocupabilitat dels valencians, i fixa com un dels seus objectius específics, el de millorar la qualificació professional dels treballadors al llarg de tota la seua vida laboral i que esta responga a les necessitats dels sectors econòmics valencians presents i futurs.   
Per tot l'anterior, fent ús de les facultats que em conferixen la Llei 5/1983, de 30 de desembre, del Govern Valencià, i oït/d'acord amb el Consell Valencià de Formació Professional,  
  
  
ORDENE  
  
CAPÍTOL I  
Normes generals  
  
Article 1. Objecte   
1. Esta orde té per objecte la convocatòria d'ajudes per a la realització de plans de formació dirigits prioritàriament a persones ocupades, en l'àmbit de la Comunitat Valenciana, en el marc de l'Orde Ministerial TAS/718/2008, de 7 de març (BOE 67, 18.03.2008), dictada en desplegament del Reial Decret 395/2007, per la qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions públiques destinades al seu finançament.  
2. La concessió de les subvencions es realitzarà en règim de concurrència competitiva, i es respectaran els principis d'objectivitat, igualtat, transparència i publicitat.   
  
Article 2. Tipologia, duració i termini d'execució dels plans de formació  
1. En funció dels objectius i de l'àmbit de la formació, s'establixen els tipus de plans de formació dirigits a la formació de persones treballadores de la Comunitat Valenciana següents:  
A. Plans de formació intersectorials, en competències transversals i horitzontals a diversos sectors de l'activitat econòmica o de competències específiques d'un sector per al reciclatge i la requalificació de persones treballadores d'altres sectors, inclosa la formació dirigida a la capacitació per a la realització de funcions pròpies de la representació legal de les persones treballadores.   
B. Plans de formació sectorials integrats per accions formatives (especialitats) dirigides a la formació de persones treballadores d'un dels sectors que s'especifiquen en l'annex I, a fi de desenrotllar accions formatives d'interés general per al dit sector, i satisfer necessitats específiques de formació d'este. Les accions específiques programades en este tipus de plans també podran dirigir-se al reciclatge i a la requalificació de persones treballadores procedents d'altres sectors en situació de crisi.  
C. Plans de formació intersectorials dirigits específicament als col·lectius de persones treballadores i sòcies de l'economia social.   
D. Plans de formació intersectorials dirigits específicament al col·lectiu d'autònoms.  
E. Plans de formació a desenrotllar per entitats i centres de formació acreditats o homologats.  
2. En tot cas tindran caràcter prioritari les accions formatives (especialitats) especificades en la pàgina web del SERVEF, que es referisquen a formació certificable, que podrà impartir-se de forma modular; formació dirigida a la modernització de processos, béns i servicis; formació dirigida a les àrees prioritàries d'internacionalització de les empreses, l'emprenedoria, la innovació i el desenrotllament tecnològic dels processos productius i la formació necessària legalment per al desenrotllament d'una professió. Almenys el 30 per cent de l'alumnat de cada pla haurà de rebre accions de tipus presencial en exclusiva.  
  
3. En els plans de formació intersectorials, les accions formatives (especialitats) programades pertanyeran al pla de referència o als plans de referència de sectors no inclosos en l'annex I. No obstant això, també podran programar-se accions que proporcionen la formació necessària legalment per a desenrotllar una professió en qualsevol dels sectors, inclosos els mencionats en l'annex I. Els plans de referència figuraran en la pàgina web del SERVEF.  
4. En els plans de formació sectorials, les accions formatives (especialitats) programades pertanyeran al pla de referència del sector o al pla de referència intersectorial; els plans de referència figuraran en la pàgina web del SERVEF. Es programaran accions formatives del pla de referència del sector almenys per al 60 per cent de l'alumnat.  
  
5. En relació amb els dos apartats anteriors, una vegada aprovats els plans de formació les entitats beneficiares podran sol·licitar de forma degudament justificada la inclusió en els plans de referència de noves accions formatives (especialitats).  
6. Els plans de formació impartits per entitats o centres de formació acreditats o homologats s'organitzaran per a grups (cursos) de 10 participants com a mínim.   
7. Les accions de formació que s'organitzen en modalitat presencial hauran de programar-se en grups de 25 alumnes com a màxim.   
En el cas de teleformació, quan es tracte de formació no conduent a l'obtenció de certificats de professionalitat, s'haurà de disposar d'un tutor per cada 80 alumnes com a màxim. En l'annex II s'establixen les característiques de les plataformes de teleformació, així com els requisits i les funcions dels tutors-formadors que impartisquen formació en la modalitat de teleformació.  
En les accions mixtes es respectaran els esmentats límits segons la respectiva modalitat d'impartició.  
8. Els plans de formació s'ajustaran al que establix l'article 16 de l'Orde TAS/718/2008, de 7 de març, i en estos s'haurà d'especificar la modalitat d'impartició de les accions formatives.  
9. Quan es tracte de formació conduent a l'obtenció de certificats de professionalitat, haurà d'adequar-se a la normativa reguladora d'estos establida en el Reial Decret 34/2008, de 18 de gener, pel qual es regulen els certificats de professionalitat i en l'Orde ESS/1897/2013, de 10 d'octubre, que el desplega, i els centres de formació hauran d'estar acreditats per a la impartició de la modalitat corresponent per l'administració laboral competent.  
10. Sempre que s'haja presentat sol·licitud en el termini, els plans de formació que es desenrotllen a l'empara d'esta convocatòria es podran executar, des de la finalització del termini de presentació de sol·licituds, excepte aquelles accions d'estos vinculades als certificats de professionalitat, l'execució de les quals s'iniciarà a partir de la notificació de la resolució de concessió de la subvenció.  
En cap cas es garantix l'aprovació de les accions formatives que s'inicien amb anterioritat a què es resolguen les sol·licituds de subvencions per al seu finançament. En tot cas, l'inici de les dites accions formatives haurà de comunicar-se en les condicions i els terminis assenyalats en l'article 13, de manera que, una vegada dictada la resolució de concessió, només podran finançar-se les accions formatives que hagen complit estos requisits.  
11. En tot cas, l'execució dels plans s'iniciarà abans del 31 de desembre de 2014 i haurà de finalitzar abans del 30 de juny de 2015.   
  
Article 3. Entitats beneficiàries  
1. Són entitats beneficiàries d'estes ajudes:  
a) Per a l'execució dels plans de formació intersectorials previstos en l'article 2.1.A, les organitzacions empresarials i sindicals més representatives de la Comunitat Valenciana de caràcter intersectorial en ambdós casos, l'àmbit d'actuació de les quals s'estenga a tota la Comunitat.  
  
L'òrgan instructor sol·licitarà els informes pertinents per a comprovar el nombre de delegats de personal o membres de comités d'empresa de les organitzacions sindicals, a fi de determinar la representativitat d'estes.  
Les organitzacions empresarials hauran d'acreditar així mateix la seua representativitat i la seua implantació intersectorial i territorial en cada una de les províncies de la Comunitat Valenciana.   
b) Per a l'execució dels plans de formació sectorial previstos en l'article 2.1.B, les entitats creades a l'empara de la negociació col·lectiva sectorial, així com les organitzacions empresarials amb domicili social o implantació a la Comunitat Valenciana que participen en la negociació col·lectiva en els sectors d'esta mencionats en l'annex I; i les organitzacions sindicals que disposen de delegats de personal o membres de comités d'empresa en els sectors mencionats en l'annex I. L'òrgan instructor sol·licitarà els informes pertinents per a comprovar el nombre de delegats de personal o membres de comités d'empresa de les organitzacions sindicals, a fi de determinar la representativitat d'estes.  
  
C) Per a l'execució dels plans de l'economia social previstos en l'article 2.1.C, les confederacions i federacions de cooperatives inscrites en el Registre Oficial de Cooperatives de la Comunitat Valenciana, així com les confederacions i federacions de societats laborals inscrites en el registre d'associacions professionals dependent de la direcció general competent en la matèria.  
D) Per a l'execució dels plans formatius dirigits a personal autònom previstos en l'article 2.1.D, les associacions professionals de persones treballadores autònomes, de caràcter intersectorial exclusivament, amb implantació en l'àmbit territorial de la Comunitat Valenciana d'acord amb el que preveu l'article 9.1.a, b i d del Reial Decret 1613/2010, de 7 de desembre, si bé les referències territorials en este contingudes es consideraran efectuades a la Comunitat Valenciana.  
  
E) Per a l'execució dels plans de formació previstos en l'article 2.1.E:  
a) Els centres o les entitats de formació acreditats o homologats en el certificat o certificats de professionalitat per als quals presenten el pla de formació.  
 Un centre o entitat de formació només podrà presentar una sol·licitud i no podrà participar en cap de les agrupacions previstes en la lletra b. Si presentara més d'una sol·licitud, s'admetrà la que vaja dirigida al nombre més gran de participants. Si tingueren el mateix nombre de participants, se'l requerirà perquè opte per una de les sol·licituds en el termini màxim de 10 dies. En cas contrari, no s'admetrà a tràmit cap de les sol·licituds presentades per l'esmentat centre o entitat.  
b) Les agrupacions previstes en l'article 3.6 de l'Orde TAS 718/2008, de 7 de març, constituïdes per centres o entitats de formació, acreditats o homologats en el certificat o certificats de professionalitat per als quals presenten el pla de formació.  
 Així mateix, les agrupacions, constituïdes per centres o entitats de formació acreditats o homologats en el certificat o certificats de professionalitat per als quals presenten el pla de formació i que amb anterioritat a l'1 de gener de 2014 estiguen vinculats entre si per una relació jurídica que acredite una titularitat comuna, tinguen el mateix nom comercial, la mateixa estructura accionarial, consoliden els seus comptes, o estiguen associats o vinculats estatutàriament a una organització empresarial o sindical d'àmbit estatal.  
 Un mateix CIF o un mateix vincle, dels assenyalats en el paràgraf anterior, no podrà ser utilitzat als efectes de constituir més d'una agrupació de centres o entitats de formació. En cas contrari s'admetrà a tràmit la sol·licitud d'agrupació que vaja dirigida al nombre més gran de participants. Si tingueren el mateix nombre de participants, s'admetrà a tràmit aquella que s'haja presentat en primer lloc. En el cas que existisquen centres de formació que tinguen el mateix Codi d'Identificació Fiscal, la individualització del centre, als efectes de la seua acreditació per a impartir l'activitat formativa, estarà determinada per l'establiment en què estiga la instal·lació acreditada o homologada.  
  
Dins d'este tipus de plans de formació, només podrà impartir-se formació certificable inclosa en el pla de referència per a centres acreditats i homologats arreplegats en la pàgina web del SERVEF. En tot cas, només es podran desenrotllar les especialitats formatives per a les quals en cada cas els centres o entitats de formació estiguen acreditats homologats, i en l'aula o aules que tinguen acreditades o homologues per a això.  
2. Els sol·licitants hauran de complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre, del Consell de la Generalitat (DOCV 4907, 21.12.2004).  
  
Article 4. Obligacions de l'entitat beneficiària  
A més de les arreplegades en l'article 14 de la Llei 38/2003, de 17 de novembre, General de Subvencions, i la resta de normativa d'aplicació, són obligacions dels beneficiaris/de les beneficiàries:  
Sotmetre's a les actuacions de comprovació del SERVEF, així com qualssevol altres que puguen realitzar els òrgans de control nacionals o comunitaris, i aportar tota la informació que els siga requerida d'acord amb els articles 45 i 46 de la LGS.  
Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte d'actuacions de comprovació i control durant un període mínim de sis anys.  
  
Les entitats beneficiàries donaran a conéixer de forma inequívoca que es tracta d'una acció subvencionada pel SERVEF i el Ministeri d'Ocupació i Seguretat Social (Servici Públic d'Ocupació Estatal), de conformitat amb les instruccions i els models que a este efecte subministrament la direcció general competent en matèria de formació professional per a l'ocupació.  
Portar un compte separat de la subvenció concedida, obrir els subcomptes necessaris d'ingressos i gastos per cada acció (especialitat) subvencionada, assignar en els subcomptes de gastos, si és el cas, la part corresponent de gastos comuns que s'imputa en concret a l'acció (especialitat) subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
Acceptar la seua inclusió en la llista d'entitats beneficiàries que es publicarà d'acord amb el que preveu l'article 18.1 de la Llei 38/2003, de 17 de novembre, General de Subvencions.  
En el cas que hi haja subcontractació, haurà de demanar del subcontractista compromís d'aportar les factures o els documents de valor probatori equivalent corresponents als gastos realment efectuats.  
Subscriure en relació amb l'alumnat desempleat una pòlissa d'assegurança d'accident, amb caràcter previ a l'inici de l'acció formativa, que s'ajustarà tant al període de duració teoricopràctic de l'acció formativa, com al seu horari diari, i haurà de cobrir els gastos d'accident in itinere, els riscos derivats de les visites de l'alumnat a empreses o altres establiments que s'organitzen en suport al desenrotllament de les accions formatives.   
L'assegurança haurà de cobrir, segons siga el cas, tot el període formatiu i el mòdul de formació pràctica vinculat als certificats de professionalitat, si és el cas.  
La dita pòlissa haurà de cobrir els danys que en ocasió de l'execució de la formació es produïsquen pels participants, i queda el SERVEF exonerat de qualsevol responsabilitat respecte d'això. A este efecte, la responsabilitat civil davant de tercers es considerarà com a gasto relatiu a l'execució de l'acció formativa.  
Es podrà optar per subscriure una pòlissa d'assegurances col·lectives, amb les indicacions ja exposades, que cobrisca a tot l'alumnat del projecte aprovat.  
En cap cas, un participant podrà iniciar una acció formativa o un mòdul de formació pràctica sense que s'haja subscrit la pòlissa d'assegurança d'accidents que haurà de contindre com a mínim les cobertures següents:  
Defunció per accident.  
Invalidesa absoluta i permanent per accident.  
Invalidesa permanent parcial per accident, que serà la que corresponga segons barem.  
Assistència sanitària per accident amb cobertura equivalent a la de l'assegurança escolar.  
Estar al corrent de les obligacions tributàries i davant de la Seguretat Social tant a la data de concessió com a la de pagament.  
Acreditar no ser deutora per resolució ferma de procedència de reintegrament, tant a la data de concessió com a la de pagament.  
Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
En el cas d'accions formatives (especialitats) vinculades a certificats de professionalitat, complir tot el que establix el Reial Decret 34/2008, pel qual es regulen els certificats de professionalitat, i l'Orde ESS/1897/2013 que el desplega.   
  
  
CAPÍTOL II   
Procediment de concessió de subvencions  
  
Article 5. Convocatòria   
 Amb caràcter general, el termini de presentació de sol·licituds serà de trenta dies naturals comptadors des de l'endemà de la publicació d'esta orde en el Diari Oficial de la Comunitat Valenciana.  
  
Article 6. Sol·licituds d'ajuda  
1. Les sol·licituds es presentaran en model normalitzat en el registre d'entrada de la direcció general competent en matèria de formació professional per a l'ocupació preferentment, sense perjuí de poder fer-ho en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC).  
2. Així mateix podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat a través de (?www.tramita.gva.es?) o de la web del SERVEF (?www.SERVEF.es?) i se seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (?https://sede.gva.es?). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
3. La sol·licitud haurà d'acompanyar-se de la documentació següent, que podrà annexar-se per mitjans telemàtics, sense perjuí que puga requerir-se en determinades circumstàncies l'exhibició dels documents originals per a la confrontació:  
a) Autorització expressa al SERVEF perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar fotocòpia del document nacional d'identitat.  
 Quan es tracte d'una persona jurídica s'haurà d'aportar, a més, documentació acreditativa i identificativa d'esta consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal i, si és el cas, poders de representació. En el cas que esta haguera sigut aportada anteriorment i no haguera patit cap variació, bastarà el certificat del legal representant de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació amb data de presentació de la sol·licitud.  
  
b) D'acord amb el que preveu l'article 22.4 del Reial Decret 887/2006, pel qual s'aprova el Reglament de la Llei 38/2003, General de Subvencions, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 del citat reial decret a través de certificats telemàtics, i en este cas el sol·licitant no haurà d'aportar el certificat corresponent. No obstant això, el sol·licitant podrà denegar expressament esta autorització, i llavors haurà d'aportar els certificats que a continuació s'indiquen, i que tindran un període de validesa de sis mesos comptadors des de la data de l'expedició d'acord amb el que establix l'article 23.3 de l'esmentat reglament:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
c) Declaració responsable de no estar en els supòsits dels apartats 2 i 3 de l'article 13 de la Llei General de Subvencions.  
d) Dades de domiciliació bancària segons model normalitzat.  
e) En el cas de les organitzacions empresarials que sol·liciten subvenció per a la realització de plans de formació intersectorials, documentació acreditativa de la seua representativitat i implantació intersectorial i territorial.  
f) En el cas de les associacions representatives de persones treballadores autònomes de caràcter intersectorial la documentació a què es referixen les lletres a, b i de l'article 9.1 del Reial Decret 1613/2010, de 7 de desembre.  
g) En el cas dels centres i entitats de formació, hauran d'aportar addicionalment:  
Relació prioritzada de les accions formatives (especialitats).  
Compromís de col·laboració amb l'empresa o empreses que incorporaran els seus treballadors al pla de formació, segons model normalitzat que es descarregarà de la pàgina web del SERVEF.  
Declaració en model normalitzat de l'empresa o empreses que incorporaran als seus treballadors/es al pla de formació sobre les ajudes públiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal en curs als efectes de comprovació del compliment dels límits establits en el Reglament (UE) núm. 1407/2013 de la Comissió de 18 de desembre de 2013.   
  
En el cas que la formació es dirigisca a personal d'empreses que tinguen fins a 10 persones treballadores, hauran d'aportar l'últim TC2 presentat.  
h) Declaració responsable sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.  
i) En el cas de teleformació, quan es tracte d'accions formatives conduents a l'obtenció de certificats de professionalitat, l'acreditació del centre o entitat per part del Servici Públic d'Ocupació Estatal, en els termes que preveu el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre, que el desplega, i els protocols de connexió que permeten accedir a esta i obtindre de forma automàtica els informes que es necessiten. A este efecte, serà preceptiu proporcionar una adreça (amb les credencials corresponents) d'accés a la plataforma, amb permís del responsable de l'administració, però sense possibilitat de modificar dades.   
  
 Així mateix, en cas de preveure la realització de sessions presencials en centres o entitats degudament acreditats per mitjà d'acords o convenis, s'aportarà l'acord o conveni actualitzat corresponent en el moment de presentació de la sol·licitud.  
j) En el cas de teleformació, no conduent a l'obtenció dels certificats de professionalitat, s'hauran de complir els requisits arreplegats en l'annex II d'esta orde relatius a les característiques de la plataforma i als requisits i a les funcions dels tutors-formadors que impartisquen formació. En este cas, així com en el de formació mixta, hauran d'aportar les claus d'accés a la plataforma web corresponent.  
  
k) El projecte que continga el pla formatiu de l'entitat es presentarà en una única sol·licitud en suport magnètic i/o paper, segons model facilitat a este efecte. En la modalitat de teleformació certificable, s'aportarà en els termes expressats i s'hauran d'incloure els aspectes determinats en l'article 14 de l'Orde ESS/1897/2013, de 10 d'octubre, per la qual es desplega el Reial Decret 34/2008, de 18 de gener.  
  
l) Indicació del percentatge global del pla formatiu que es té intenció de subcontractar.   
  
Article 7. Instrucció  
1. L'òrgan instructor del procediment serà el Servici de Gestió de Programes de Formació per a l'Ocupació.  
 Les sol·licituds seran sotmeses a una fase d'instrucció en què es verificarà el compliment dels requisits exigits.   
No s'admetran i s'arxivaran les sol·licituds que no tinguen algun dels requisits següents, sense perjuí del que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú:  
- Documentació acreditativa i identificativa de l'entitat sol·licitant i de la persona que té la seua representació legal.  
- Projecte dels cursos que es volen impartir en la forma indicada en esta orde.  
- Quantia de la subvenció sol·licitada.  
2. D'acord amb el que establix l'article 22 de la Llei 38/2003, de 17 de novembre, General de Subvencions, l'òrgan col·legiat en el procediment de concessió de subvencions sotmeses al règim de concurrència competitiva serà la Comissió de Valoració, els components de la qual seran designats per la persona que tinga la direcció del servici responsable de la instrucció, que actuarà com a president, o persona que el substituïsca.  
Vocals: cinc persones tècniques del Servici de Gestió de Programes de Formació per a l'Ocupació.  
Secretari: serà designat entre els anteriors per la comissió de valoració.  
  
Article 8. Criteris de valoració de sol·licituds  
1. La valoració de les sol·licituds es realitzarà d'acord amb els criteris següents:  
  
A) Adequació de l'oferta formativa a les acc./àrees prioritàries 40 punts  
Puntuació = (alumnes en accions prioritàries/alumnes totals) X 40  
   
La proporció d'alumnes en accions prioritàries haurà de mantindre's en la reformulació del pla formatiu i en les posteriors modificacions d'este, i es comprovarà el grau d'incompliment en la finalització del pla formatiu, amb la consegüent minoració en la liquidació pel percentatge que s'haja deixat de complir.   
   
B) Capacitat acreditada de l'entitat sol·licitant per a desenrotllar el pla de formació 50 punts  
B 1) Grau d'execució de la subvenció concedida en l'exercici 2012  
 20 punts  
 Justificació adequada menor o igual al 25 per cent. Entitats que van renunciar a un pla 0 punts   
 Justificació adequada major que el 25 per cent i menor o igual que el 50 per cent 5 punts   
 Justificació adequada major que el 50 per cent i menor o igual que el 80 per cent. Entitats que en 2012 no se'ls va concedir pla formatiu 10 punts   
 Justificació adequada superior al 80 per cent del pla formatiu 20 punts  
B 2) Mitjans materials i humans de què disposa l'entitat sol·licitant per a la realització del pla formatiu 20 punts  
L'entitat sol·licitant acredita la disponibilitat de personal propi en plantilla per a la gestió i coordinació del pla. Es valorarà l'existència de personal coordinador de formació en 5 punts per persona, per cada persona de suport a la gestió 2 punts i per cada persona orientadora laboral 2 punts, fins a un màxim de 10 punts  
L'entitat acredita la disponibilitat de mitjans materials per a la gestió i coordinació del pla de formació (locals de coordinació, mitjans materials...). Es valorarà que l'entitat tinga més d'un local en diferents localitats: 10 punts   
B 3) Grau de subcontractació 10 punts  
 Major o igual que el 80 per cent del pla formatiu 0 punts   
 Major o igual que el 70 per cent i menor del 80 per cent del pla formatiu 3 punts   
 Major o igual que el 50 per cent i menor del 70 per cent del pla formatiu 6 punts   
 Menor del 50 per cent del pla formatiu 10 punts   
C) Aspectes tècnics de les accions formatives que integren el pla  
 20 punts  
C 1) Programació d'accions de certificat de professionalitat (excepte en cas de centres homologats) 20 punts   
 Puntuació = suma   
(d'alumnes en Unitats Formatives/alumnes totals) X 10   
(d'alumnes en Mòduls Formatius/alumnes totals) X 15  
(d'alumnes en Certificats de Professionalitat/alumnes totals) X 20   
C 2) Alumnes d'empreses de fins a 10 treballadors. (Només centres homologats) 20 punts  
Puntuació = (alumnes en empreses de fins a 10 treballadors/alumnes ocupats totals)\*20  
La puntuació obtinguda en este apartat haurà de mantindre's en la reformulació del pla formatiu i en les posteriors modificacions d'este, i es comprovarà el grau d'incompliment en la finalització del pla formatiu, amb la consegüent minoració en la liquidació pel percentatge que s'haja deixat de complir.   
D) Implantació territorial a la Comunitat Valenciana 40 punts  
D 1) Per a centres acreditats o homologats   
 Centres acreditats o agrupacions d'estos amb implantació en les tres províncies de la Comunitat Valenciana 40 punts   
 Centres acreditats o agrupacions d'estos amb implantació en dos províncies de la Comunitat Valenciana 30 punts   
Centres acreditats o agrupacions d'estos amb implantació en una província de la Comunitat Valenciana, en més de tres comarques d'esta 20 punts   
Centres acreditats o agrupacions d'estos amb implantació en una província de la Comunitat Valenciana, en dos o tres comarques d'esta 10 punts  
D 2) Resta plans de formació   
Sindicats:   
S'atorgarà un total de 40 punts proporcionalment al nombre de representants (delegats de personal i membres de comités d'empreses) que tinga l'entitat, en relació amb el nombre de representants de l'entitat amb major nombre d'estos entre els que complisquen els requisits i les condicions per a ser beneficiàries :   
   
Nombre de representants de l'entitat x 40  
Nombre de representants de l'entitat amb major nombre de representants   
  
Col·lectiu d'autònoms:   
S'atorgarà un total de 40 punts proporcionalment al nombre d'afiliats que acredite l'entitat, en relació amb el nombre d'afiliats de l'entitat amb major nombre d'afiliats, entre aquelles que complisquen els requisits i les condicions per a ser beneficiàries:   
Nombre d'afiliats de l'entitat x 40  
Nombre d'afiliats de l'entitat amb major nombre de representants   
   
 Associacions empresarials:   
Implantació en les tres províncies de la CV 40 punts   
 Implantació en dos províncies de la CV 25 punts   
 Implantació en una província de la CV 10 punts   
 Implantació en una comarca de la CV 5 punts  
Puntuació total màxima 150 punts  
  
  
  
Article 9. Determinació de la subvenció  
1. Per a fixar la quantia de la subvenció, s'aplicaran els següents mòduls econòmics màxims (cost per participant i hora de formació) segons la modalitat d'impartició de la formació:  
a) Presencial:   
- Quan es tracte d'accions formatives no dirigides a l'obtenció de certificats de professionalitat: 8 euros en el supòsit de nivell bàsic de la formació i 11 euros en el supòsit de nivell superior.   
- Quan es tracte d'accions formatives dirigides a l'obtenció de certificats de professionalitat: 8 euros.  
b) Quan es tracte d'accions formatives de la modalitat teleformació: 4 euros.  
c) Mixta: estos mòduls s'aplicaran en funció de les hores de formació presencial o teleformació que tinga l'acció formativa.  
2. Per als plans de formació de caràcter intersectorial previstos en l'article 2.1.a, la subvenció es determinarà tenint en compte el pressupost establit per a este tipus de plans de formació, i els mòduls econòmics, d'acord amb els criteris de valoració establits en l'article 8, i es destinarà un 50 per cent del total previst a les organitzacions sindicals, i l'altre 50 per cent a les organitzacions empresarials.  
3. Per als plans formatius de caràcter sectorial previstos en l'article 2.1.b, es procedirà, en primer lloc, a fixar la quantitat destinada a cada sector, per la qual cosa un 20 per cent de la quantitat global es distribuirà a parts iguals entre els sectors; el 80 per cent restant es distribuirà entre els sectors que figuren en l'annex en proporció a la població ocupada en cada un d'estos. La quantia de la subvenció estarà determinada pel pressupost destinat a finançar este tipus de plans de formació, i els mòduls econòmics, d'acord amb els criteris de valoració establits en l'article 8, i es destinarà un 50 per cent de la quantitat fixada per a cada sector per al conjunt d'organitzacions empresarials i un 50 per cent per al conjunt de les organitzacions sindicals.  
4. Per als plans de formació de l'economia social, dels treballadors autònoms/de les treballadores autònomes i els de centres o entitats de formació acreditades i homologades previstos en les lletres c), d) i e) de l'article 2.1, la subvenció estarà determinada pel pressupost establit per a cada un dels dos tipus de plans formatius i es distribuirà entre les entitats beneficiàries, d'acord amb els criteris de valoració establits en l'article 8 de la present orde.  
5. En el cas de centres o entitats de formació acreditades i homologades previstos en la lletra e) de l'article 2.1, quan es produïsca la renúncia d'algun dels beneficiaris, el crèdit pressupostari no aplicat podrà concedir-se, sense necessitat de nova convocatòria, a l'entitat sol·licitant o sol·licitants següents a aquella, per orde de puntuació. En la resta de casos es procedirà de conformitat amb els criteris de determinació de la subvenció arreplegats en este article, fins al límit de la quantitat sol·licitada.  
6. Per a la determinació del finançament addicional per a les ajudes a l'alumnat desempleat, es calcularà l'import corresponent al nombre teòric d'alumnat desempleat i amb discapacitats que puguen assistir al pla de formació, i es calcularà el dit nombre teòric basant-se en el percentatge de sol·licitants d'ajudes per estos conceptes en l'última convocatòria resolta, import que en cap cas es considerarà integrant del seu patrimoni.  
  
Article 10. Proposta de resolució i tràmit d'audiència  
1. A la vista de l'expedient i dels informes preceptius que s'emeten, es formularà proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè en el termini de 10 dies presente les al·legacions que crega oportunes.  
2. Quan l'import de la subvenció en la proposta de resolució provisional siga inferior al que figura en la sol·licitud, s'instarà l'entitat beneficiària perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, les condicions i la finalitat de la subvenció. La reformulació inclourà les condicions previstes per a cada pla en l'article 2.  
3. Tenint en compte allò que s'ha al·legat per l'entitat sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva, que podrà excloure aquelles accions formatives (especialitats) que no s'ajusten al que establix l'article 2.  
4. En el cas de centres o entitats acreditades o homologades, es concedirà un màxim de 5 grups (cursos) per entitat amb caràcter global; no obstant això, podrà concedir-se un nombre més gran d'accions en el cas que una vegada ateses totes les sol·licituds que complisquen els requisits d'esta convocatòria, hi haja disponibilitat pressupostària.  
  
Article 11. Resolució   
1. A la vista de la proposta de resolució definitiva, el director general del SERVEF o l'òrgan en qui delegue resoldrà el procediment.  
El termini per a resoldre i notificar la resolució del procediment serà de sis mesos, comptadors des de la data de publicació d'esta orde. Si transcorregut el dit termini no s'haguera dictat una resolució, la sol·licitud s'entendrà desestimada per silenci administratiu.  
2. A la resolució de concessió s'annexarà el pla de formació corresponent, les seues condicions d'execució, així com les accions formatives (especialitats) a desenrotllar i l'alumnat a formar. Així mateix inclourà una quantia addicional amb l'import de les ajudes corresponents al nombre teòric d'alumnat desempleat i amb discapacitats que puguen assistir al pla de formació subvencionat, import que en cap cas es considerarà integrant del seu patrimoni.  
3. D'acord amb el que preveu l'article 13.2 de l'Orde TAS/718/2008, les entitats beneficiàries podran sol·licitar la modificació de la resolució original. L'execució de la modificació proposada només podrà ser iniciada a partir del moment en què se sol·licite, sense que això implique cap compromís ni condicions per a l'administració quant a la seua aprovació. En el cas que la dita modificació implicara la inclusió d'una acció formativa (especialitat) no prevista en la sol·licitud inicial s'haurà de tindre en compte allò que s'ha indicat en l'article 2.  
  
 Les entitats beneficiàries podran redistribuir el nombre de l'alumnat aprovat per a cada acció (especialitat) sense necessitat de sol·licitar la modificació d'esta, sempre que no se supere, en cap cas, el 20 per cent de l'alumnat aprovat per a cada acció.   
L'entitat beneficiària realitzarà una última modificació en el nombre d'alumnes del pla aprovat, una vegada finalitzat, a fi d'ajustar-lo a l'execució real, dins dels límits arreplegats en el paràgraf anterior, en la present orde i en la resta de la normativa d'aplicació.  
En el cas que per causes justificades resultara impossible el compliment d'alguna de les condicions tingudes en compte en la valoració dels projectes d'acord amb el que preveu l'article 8 només es permetran modificacions quan se substituïsquen per altres que no impliquen disminució de la puntuació obtinguda en l'esmentada valoració.  
  
  
CAPÍTOL III   
Procediment de gestió de les subvencions  
  
Article 12. Subcontractació dels plans formatius  
1. A excepció dels centres o entitats acreditats o homologats, es podrà subcontractar, per una sola vegada, l'execució de l'activitat formativa subvencionada fins al 95 per cent de l'import de la subvenció concedida, i l'entitat beneficiària haurà d'assumir en tot cas el control i la direcció de l'execució del pla.   
 La subcontractació se subjectarà als requisits i a les condicions previstes en l'article 29 de la LGS i en tot cas l'entitat subcontractista haurà d'acreditar que disposa dels mitjans necessaris per a la impartició de les accions formatives.   
 En tot cas, la contractació de persones físiques per a la impartició de la formació subvencionada per part de l'entitat beneficiària no es considerarà subcontractació.  
 En el cas d'accions formatives que requerisquen d'equipaments i/o instal·lacions especials, amb l'autorització prèvia del Servici de Gestió de Programes de Formació per a l'Ocupació, a través de l'aplicació informàtica que es facilitarà per la direcció general, l'entitat subcontractada podrà contractar al seu torn les instal·lacions necessàries per a la realització de l'acció formativa, sempre que es complisquen els requisits següents:  
Que en la localitat on s'haja d'impartir la dita acció no hi haja cap centre que puga impartir esta pels seus mitjans. En el cas que hi haja el dit centre haurà d'acreditar-se la impossibilitat de contractar els dits equipaments i/o instal·lacions.  
Que l'entitat subcontractada dispose d'eixes instal·lacions en una altra localitat de la Comunitat Valenciana.  
2. En cas de subcontractació, l'entitat beneficiària haurà d'aportar, amb caràcter previ a l'inici de les actuacions, el contracte subscrit a este efecte amb l'entitat subcontractista i la declaració responsable, segons el model normalitzat, que esta última no esta incursa en cap de les prohibicions de subcontractació establides en l'article 29.7 de la Llei 38/2003, de 17 de novembre, General de Subvencions.   
3. La justificació de l'acció formativa es realitzarà per mitjà de la facturació de l'entitat subcontractista a l'entitat beneficiària. Esta factura arreplegarà el cost total dels conceptes subvencionables subcontractats i haurà de descriure l'import imputat en cada un d'eixos conceptes, amb l'excepció que quan es justifiquen gastos de personal (docència, control, selecció, personal directiu i administratiu, etc.), haurà de detallar-se el nom del docent, el director, etc., així com les hores dedicades al projecte i el preu per hora que s'establisca. La factura haurà d'estar pagada.  
4. L'entitat beneficiària aportarà els diferents documents justificatius (nòmines, factures, etc.) de l'entitat subcontractista que suporten els gastos declarats en la factura original per cada un dels conceptes declarats, de tal forma que l'òrgan gestor, o si és el cas l'auditor, puga cerciorar-se que es complix el que preveu l'article 31.1 LGS, relatiu a què en cap cas el cost d'adquisició dels gastos subvencionables podrà ser superior al valor de mercat. D'estos documents haurà d'aportar-se, així mateix, l'acreditació del pagament d'estos, en suport paper.  
  
5. Una vegada liquidat l'expedient si este s'ha justificat per mitjà d'informe d'auditor, el Servici de Gestió de Programes de Formació per a l'Ocupació, comprovarà en una mostra de les accions formatives subcontractades en tots els expedients aprovats, el compliment de les condicions establides en els apartats anteriors.  
6. Als efectes del que preveu l'article 31.3 de la Llei 38/2003, de 17 de novembre, General de Subvencions, modificada per Llei 14/2011, d'1 de juny, de la Ciència, la Tecnologia i la Innovació, es considerarà que el beneficiari ha complit el que s'establix quan justifique de manera raonada que l'elecció del proveïdor respon a criteris d'eficàcia i economia, tenint en compte el projecte a realitzar i l'àmbit en què este es desenrotlla, tal com establix la disposició addicional quinta de la Llei 43/2006, de 29 de desembre, per a la millora del creixement i de l'ocupació.  
  
Article 13. Normes sobre la impartició dels cursos  
1. La gestió d'estes ajudes correspondrà al Servici de Gestió de la Formació Professional per a l'Ocupació.  
2. Per a l'execució del pla corresponent, es tindrà en compte el que preveu l'article 17 de l'Orde TAS/718/2008.  
3. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense tindre l'autorització administrativa prèviament pertinent, quan siga preceptiva d'acord amb la normativa corresponent.  
4. La gestió de l'execució i la justificació del pla formatiu s'efectuarà a través de l'aplicació informàtica establida a este efecte.  
5. Les entitats beneficiàries hauran de remetre a l'òrgan gestor una ?comunicació d'inici- de la formació que desenrotllaran, almenys 4 dies naturals abans de l'inici de cada un dels grups (cursos), s'especificarà el lloc, la data i l'horari de la realització, i s'utilitzarà l'aplicació informàtica corresponent.  
6. Es comunicarà la relació de participants que inicien el grup (curs), així com la del personal docent, en els tres primers dies lectius, i es podrà incorporar alumnat com a màxim fins al dia que signifique el 25 per cent de les hores lectives corresponents. En el cas que es produïsca una incorporació posterior d'un altre docent, es comunicarà en el termini de tres dies naturals. Quan es tracte d'accions formatives vinculades a certificats de professionalitat, únicament s'admetrà la substitució, sempre que no s'haja superat el dit percentatge, si es produïx durant els primers cinc dies lectius des de l'inici de l'acció formativa. Si es produïren abandons amb posterioritat, s'admetran desviacions per acció formativa de fins a un 10 per cent del nombre de participants que les hagueren iniciat. Tot l'alumnat participant haurà d'estar donat d'alta en l'aplicació informàtica de gestió.   
  
7. La falta de comunicació en els terminis mencionats o l'incompliment de les condicions establides en els anteriors apartats implicarà que el corresponent grup (curs) es considere no realitzat, llevat que la dita omissió es dega a causes imprevistes, degudament justificades i comunicades en el moment en què es produïsquen.  
8. Els grups (cursos) que s'hagueren iniciat amb anterioritat a la notificació de la resolució corresponent, hauran d'efectuar les notificacions preceptives en els terminis indicats en suport paper, i, en el supòsit que fóra aprovada la subvenció corresponent, hauran d'introduir les dades en l'aplicació informàtica en el termini de dos mesos des de la notificació de la resolució de concessió.   
  
Article 14. Control, seguiment i supervisió  
1. Amb el suport tècnic que amb este fi puga demanar-se, l'òrgan gestor realitzarà actuacions de seguiment i control en temps real i ex post.  
De la mateixa manera, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
2. La direcció general competent en matèria de formació per a l'ocupació, podrà demanar i revisar la documentació justificativa dels gastos efectivament realitzats corresponents a les accions formatives (especialitats) de cada pla formatiu.  
  
Article 15. Avaluació de l'eficàcia i l'impacte de la formació  
La direcció general competent en matèria de formació per a l'ocupació podrà realitzar una avaluació externa respecte de les accions de formació, gestionades a través dels plans de formació d'àmbit de la Comunitat Valenciana, tant pel que fa a la seua planificació (detecció de necessitats, definició d'objectius i organització de les accions) com a la seua execució (eficàcia, eficiència i impacte de la formació), amb la finalitat d'extraure conclusions que puguen servir per a introduir millores en el funcionament de la formació dirigida prioritàriament a persones ocupades.  
  
Article 16. Avaluació de la qualitat de la formació i certificat a l'alumnat  
En tot cas, les entitats beneficiàries realitzaran una avaluació i control de la qualitat de les accions formatives que executen sobre una mostra representativa de com a mínim el 5 per cent dels grups als quals s'haja impartit la formació, incloses les pràctiques. Esta activitat podrà ser exercida per personal no docent. Els resultats d'esta avaluació s'aportaran per l'entitat beneficiària, junt amb la justificació de gastos.   
  
Sense perjuí de la utilitat que estes avaluacions tenen per a les entitats beneficiàries i els centres o institucions impartidores de la formació, el SERVEF podrà requerir informació complementària, a fi d'analitzar la qualitat de les accions de formació desenrotllades en el marc dels plans de formació regulats en esta orde. En el cas de formació conduent a l'obtenció de certificats de professionalitat, l'avaluació, seguiment i control de la qualitat de la formació, es realitzarà en els termes i amb el contingut previst en el Reial Decret 34/2008 de 18 de gener, pel qual es regulen els certificats de professionalitat i en l'Orde ESS/1897/2013, de 10 d'octubre, que el desplega.   
  
Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el certificat de professionalitat o l'acreditació parcial acumulable de les unitats de competència que corresponguen. A este efecte el centre que impartisca l'acció formativa presentarà en la direcció general competent en matèria de formació per a l'ocupació, en un termini no superior a tres mesos des de la finalització, les actes d'avaluació firmades i els documents on es reflectisquen els resultats d'esta amb el contingut previst en el Reial Decret 34/2008, de 18 de gener i en l'Orde ESS/1897/2013, de 10 d'octubre, que el desplega.  
  
Article 17. Persones participants  
1. En els plans de formació subvencionats a càrrec d'esta orde, el percentatge d'alumnat treballador ocupat haurà de ser almenys del 60 per cent dels participants en els dits plans.  
L'alumnat desempleat participant en un pla de formació haurà d'estar inscrit com a desempleat en els centres SERVEF d'Ocupació, i hauran de suposar un mínim del 20 de l'alumnat participant en el pla.   
  
Els interessats hauran de sol·licitar la seua participació en les accions formatives (especialitats) oferides en els distints plans de formació, i utilitzar per a això l'imprés de sol·licitud que podrà obtindre's a través de la pàgina web del SERVEF.  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció de l'alumnat participant es realitzarà per l'entitat beneficiària, respectant en els plans de formació subvencionats els col·lectius prioritaris previstos en l'article 6.1 de l'Orde TAS/718/2008, així com, en els plans formatius de caràcter sectorial, persones treballadores procedents de sectors en crisi per al seu reciclatge i requalificació, D'acord amb el que preveu l'article 24.1 del Reial Decret 395/2007, de 23 de març.  
Així mateix tindran prioritat les persones treballadores contractades a l'empara de l'article 7 del Reial Decret Llei 3/2012, de 10 de febrer, de mesures urgents per a la reforma del mercat laboral, en el qual es regula la transformació dels contractes en pràctiques, de relleu i de substitució en indefinits.  
 Als efectes de facilitar el compliment del que preveu el segon paràgraf de l'article 6.2 del Reial Decret 34/2008, de 18 de gener, pel qual es regulen els certificats de professionalitat, en relació amb la realització de forma consecutiva de com a mínim una unitat formativa per any, es prioritzarà en la selecció de l'alumnat, aquelles persones que en l'exercici anterior hagueren participat en el desenrotllament d'alguna unitat formativa de manera que es facilite a estos, l'accés al certificat del mòdul formatiu i l'acreditació de la unitat de competència corresponent.  
 L'acreditació dels citats aspectes s'acompanyarà a la justificació econòmica, per mitjà de l'aportació d'un certificat de la persona que tinga la representació legal de l'entitat.  
3. Quan es tracte de formació certificable, finalitzat el procés de selecció, s'alçarà acta que firmaran la persona responsable del procés i la persona que tinga la representació legal de l'entitat beneficiària, on constaran les dades següents: persones preseleccionades, presentades a les proves amb el seu resultat, seleccionades i reserves. S'inclourà manifestació expressa que les persones candidates seleccionades complixen els requisits formatius i professionals per a cursar amb aprofitament l'acció formativa, en els termes que preveu l'article 20 del Reial Decret 34/2008. Així mateix, si la persona candidata no tinguera el nivell formatiu mínim, se li hauran de realitzar les proves de competències clau que, si és el cas, procedisca. De totes estes incidències es deixarà constància en l'esmentada acta. En el termini de dos dies hàbils, es remetrà una còpia de l'acta a la direcció general competent en matèria de formació professional per a l'ocupació.  
4. Les sol·licituds de participació de l'alumnat i la documentació relativa al procés de selecció seran custodiades per les entitats beneficiàries, que la posaran a disposició de l'administració quan els siga requerida.  
5. En tot cas, l'entitat beneficiària serà la responsable de la selecció així com de comprovar que les persones participants disposen dels requisits d'accés o de les competències clau per a realitzar l'acció formativa en funció dels requeriments d'esta.  
6. L'alumnat no podrà participar en més de 3 accions formatives del mateix pla, a excepció de la formació dirigida a l'obtenció d'un certificat de professionalitat.  
  
Article 18. Certificat de la formació  
 El SERVEF, amb la petició telemàtica prèvia formulada per les entitats beneficiàries, expedirà el certificat individualitzat d'aprofitament de l'alumnat que haja superat el curs o algun dels seus mòduls, amb detall dels mòduls superats i la seua duració. Així mateix es consignaran les dades de registre del certificat.  
 Els diplomes acreditatius a què es fa menció en el paràgraf anterior hauran d'incloure l'emblema del SERVEF i el Ministeri d'Ocupació i Seguretat Social (Servici Públic d'Ocupació Estatal). L'entitat beneficiària comunicarà a l'alumnat que té a la seua disposició els esmentats diplomes, en el termini màxim d'un mes, a partir de la data de recepció d'estos.  
  
CAPÍTOL IV  
Procediment de justificació comprovació i pagament de les subvencions  
  
Article 19. Elegibilitat del gasto, justificació i liquidació econòmica de les subvencions   
1. Els costos finançables seran els arreplegats en l'Orde TAS/718/2008, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta i s'establixen les bases reguladores per a la concessió de subvencions destinades al seu finançament. En tot cas la suma dels costos associats no podrà superar el 10 per cent dels costos de l'activitat formativa, excepte accions formatives vinculades directament a la posada en marxa de les especialitats considerades prioritàries especificades en la pàgina web del SERVEF, i en este cas podrà ampliar-se este percentatge fins al 15 per cent dels dits costos.  
L'entitat beneficiària haurà d'aportar un informe econòmic fonamentant que els costos màxims de l'acció formativa, s'ajusten al valor de mercat relacionat directament amb la modalitat i formació prevista a impartir. Este informe podrà ser valorat per un equip tècnic de l'òrgan instructor amb la finalitat d'apreciar motivadament si els costos aportats estan d'acord o no amb els valors de mercat, tal com establix l'article 33 de la LGS.  
Pel concepte de costos d'auditoria es podrà imputar fins al 2 per cent de la quantia subvencionada per al pla formatiu, excloses les ajudes a l'alumnat fins al límit de 15.000 euros.  
El concepte de control de la qualitat de la docència només serà elegible si s'ha especificat expressament en el projecte que acompanya la sol·licitud i en els mateixos termes. Esta activitat no podrà ser exercida per personal que haja impartit docència en la mateixa acció formativa. Per este subconcepte s'admetrà com a màxim el 5 per cent de la subvenció concedida.  
2. Per a procedir a la justificació i posterior liquidació final de la subvenció, l'entitat beneficiària haurà d'omplir i remetre a l'òrgan gestor un compte justificatiu amb aportació d'informe d'auditor, d'acord amb el que establix l'article 74 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol, i d'acord amb l'Orde EHA/1434/2007, de 17 de maig. Les ajudes a l'alumnat es justificaran d'acord amb el que preveu l'article 22 d'esta orde. No obstant això, quan la quantia subvencionada siga inferior a 100.000 euros es podrà optar per presentar el compte justificatiu amb el contingut previst en l'article 72 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
En cap cas es permetrà la compensació entre els conceptes subvencionats.  
El compte justificatiu es presentarà a través de l'aplicació informàtica que, si és el cas, es facilite i incorporarà una memòria econòmica abreviada que arreplegarà els punts previstos en les lletres a, d, e, f i g de l'article 72.2 de l'esmentat reglament, sense perjuí de l'obligació de les entitats beneficiàries de mantindre a disposició de l'òrgan gestor la documentació arreplegada en l'article 72.2.b.  
La revisió de la memòria econòmica abreviada per l'auditor comprendrà la totalitat dels gastos incorreguts en la realització de les activitats subvencionades i consistirà a comprovar els aspectes arreplegats en l'article 3.2.b de l'Orde EHA/1434/2007, de 17 de maig, anteriorment citada. A més, als efectes del que preveu l'article 73 del RLGS, comprovarà que l'entitat beneficiària ha estampillat l'original dels justificants i ha fet constar el número d'expedient i la quantia imputada.  
   
3. El compte justificatiu, junt amb l'informe de l'auditor i l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, haurà de remetre's en el termini màxim de dos mesos a partir de la finalització del corresponent pla. En el dit compte s'inclourà:  
Certificat d'execució del pla de formació, firmat per la persona que tinga la representació legal de l'entitat beneficiària, que serà generat per l'aplicació informàtica corresponent.  
Certificat de costos, firmat per la persona que tinga la representació legal de l'entitat beneficiària, que serà generat per l'aplicació informàtica corresponent.  
En el cas que l'entitat beneficiària impute gastos de personal de suport, aportarà, d'acord amb les instruccions que li seran notificades abans de l'inici del pla formatiu, el control d'assistència amb els controls horaris del dit personal, junt amb una memòria justificativa dels treballs realitzats per este.   
Declaració d'altres costos associats, si n'hi ha, que serà generat per l'aplicació informàtica corresponent.  
Llista d'imputacions per acció formativa (especialitat) i grup (curs), entitat beneficiària, que serà generat per l'aplicació informàtica que es designe.  
Certificat sobre percepció d'altres ajudes, que cofinancen el pla, firmat per la persona que tinga la representació legal de l'entitat beneficiària.  
Memòria relativa a les actuacions d'avaluació i de control, firmat per la persona que tinga la representació legal de l'entitat beneficiària.  
  
Justificant de devolució al SERVEF de la quantia de la subvenció no utilitzada si la quantitat justificada fóra inferior a la bestreta rebuda.  
  
Identificació del subcompte d'ingressos on es comptabilitza la subvenció concedida. Relació de subcomptes de gastos utilitzats per a la gestió de la subvenció.   
Tots estos documents hauran de ser segellats pel responsable de l'auditoria que haja revisat el compte justificatiu.  
L'informe de l'auditor haurà de cobrir el contingut que figura en l'annex III de la Resolució de 18 de març de 2011, del Servici Públic d'Ocupació Estatal, publicada en el BOE número 76, de 30 de març de 2011.  
L'òrgan gestor expedirà, si és el cas, els certificats de comprovació i l'aprovació de la documentació justificativa del gasto, així com la proposta de pagament de les bestretes i liquidacions.  
  
Article 20. Bestreta de la subvenció   
Podrà avançar-se a l'entitat beneficiària fins al 75 per cent de l'import de l'ajuda concedida, d'acord amb el que preveu l'article 34.4 de la Llei 6/2013, de 26 de desembre, de Pressupostos de la Generalitat per a l'exercici 2104, amb l'atorgament previ de les garanties legalment exigibles, o el percentatge que es fixe mitjançant un acord del Ple del Consell. Les bestretes se sol·licitaran en el termini d'un mes des que es notifique la resolució de concessió, sempre que s'haja produït l'inici efectiu del pla de formació.  
D'acord amb el que preveu l'article 19.5 de la Llei General de Subvencions, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
  
Amb caràcter previ al cobrament l'entitat beneficiària haurà d'acreditar, per mitjà de declaració responsable, que està al corrent de les seues obligacions per reintegrament de subvencions, en virtut del que preveu l'article 34.5 de la Llei 38/2003, de 17 de novembre, General de Subvencions.  
  
Article 21. Reintegrament de les subvencions  
1. Les subvencions atorgades a l'empara d'esta orde podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els supòsits establits en els apartats 1 i 2 de l'article 37 de la Llei General de Subvencions, desplegats en els articles 91 i següents del seu reglament, i en els d'incompliment de les obligacions establides en esta orde.  
2. D'acord amb el resultat de la revisió de la documentació justificativa de gastos realitzada segons el que establix l'article 14.2, es procedirà a la minoració de la subvenció concedida a excepció de l'ajuda a l'alumnat, en el percentatge de desviació detectat.  
3. La falta de comunicació de l'inici dels grups (cursos) o de les incidències que es produïsquen en el seu desenrotllament, en el termini i en la forma previstos en esta orde determinarà la minoració del grup (curs) corresponent.  
4. Seran causes específiques de revocació de la subvenció concedida i, si és el cas, de reintegrament d'esta:  
a) Percebre per qualsevol concepte alguna quantia o remuneració de l'alumnat participant en l'acció subvencionada.  
b) La falsedat de les dades contingudes en el compte justificatiu de gastos.  
c) L'incompliment de les condicions establides en esta orde per a la subcontractació.  
d) Quan es tracte d'especialitats vinculades a certificats de professionalitat, no impartir l'acció formativa (especialitat) en una aula prèviament acreditada o homologada.   
e) Qualsevol altre motiu que perjudique el fi últim pel qual la subvenció haja sigut concedida.  
Tot això sense perjuí del que preveu la LGS quant a infraccions i sancions administratives en matèria de subvencions.  
Les quantitats a reintegrar tindran la consideració d'ingressos de dret públic de naturalesa no tributària, i els és d'aplicació, als efectes del càlcul, l'interés legal dels diners en els termes establits en l'article 38 de la LGS.  
5. La Direcció General del SERVEF, o òrgan en qui delegue, dictarà una resolució en el termini de 12 mesos des de la data de l'acord d'inici, i exigirà, si és procedent, el reintegrament.  
  
  
CAPÍTOL V  
De les ajudes a l'alumnat participant en desocupació  
  
Article 22. Ajudes a l'alumnat participant en desocupació  
L'alumnat desempleat que assistisca a algun dels plans de formació subvencionats a càrrec d'esta orde percebran en concepte d'ajuda de transport, amb la sol·licitud prèvia, 1,5 euros per dia d'assistència.   
Les persones desempleades amb discapacitat percebran addicionalment una beca de 9 euros per dia d'assistència. La discapacitat haurà de ser acreditada per l'administració competent.  
  
Article 23. Gestió   
D'acord amb el que preveu l'article 28.1 de l'Orde TAS/718/2008, de 7 de març, les entitats beneficiàries col·laboraran en la gestió de les beques i ajudes a l'alumnat participant.  
La direcció general competent en matèria de formació professional per a l'ocupació entregarà a les referides entitats l'import de les ajudes corresponents al número teòric d'alumnat participant desempleat i amb discapacitats que puguen assistir al pla de formació que li ha sigut subvencionat, import que en cap cas es considerarà integrant del seu patrimoni.  
Les entitats hauran:  
De comprovar que l'alumnat que accedix a estes ajudes està inscrit, en situació de desocupació, en el SERVEF en el moment de l'inici del grup (curs).  
De depositar la quantitat transferida en concepte d'ajudes/beques, en un compte separat de titularitat de l'entitat col·laboradora i comunicar al Servici de Gestió de la Formació Professional per a l'Ocupació el número del dit compte.  
De comprovar que l'alumnat desempleat amb algun tipus de discapacitat, acredite esta, per mitjà del certificat corresponent emés per l'administració competent.  
De comprovar els dies d'assistència al corresponent grup (curs).  
D'entregar a l'alumnat beneficiari els fons que els corresponguen en concepte d'ajuda de transport i/o beca, segons els dies assistits i justificats.  
De justificar dins del termini de presentació del compte justificatiu, davant del Servici de Gestió de la Formació Professional per a l'Ocupació, la utilització correcta dels fons rebuts per a ajudes de transport i beques a l'alumnat desempleat, per a la qual cosa hauran de presentar una memòria en què s'arreplegue la relació de l'alumnat beneficiari, fitxa de control dels dies d'assistència al grup (curs), ajudes i/o beques abonades i el concepte d'estes, i hauran d'omplir i firmar els documents generats per l'aplicació informàtica.  
Dins d'este termini, l'entitat haurà de procedir a l'ingrés en el compte número ES08-6149-2170-24-6008623206, del BSCH (Banco Santander Central Hispano) a favor del SERVEF, i identificar el número d'expedient, dels romanents no aplicats, i acreditar-ho davant del mateix òrgan.  
  
  
DISPOSICIONS ADDICIONALS  
  
Primera  
Es destina per a atendre les subvencions que es concedisquen per a la realització de plans de formació, a l'empara de la present orde un import màxim de 8.719.431 euros a càrrec de la línia pressupostària T5644000 del subprograma 322.52, del pressupost de la Generalitat per a l'exercici 2014.  
Per als plans formatius previstos en l'article dos-un, apartat a d'esta orde es destinaran 3.510.000 €.  
Per als plans formatius previstos en l'article dos-un, apartat b d'esta orde es destinaran 2.808.000 €.  
Per als plans formatius previstos en l'article dos-un, apartat c d'esta orde es destinaran 285.000 €.  
Per als plans formatius previstos en l'article dos-un, apartat d d'esta orde es destinaran 285.000 €.  
Per als plans formatius previstos en l'article dos-un, apartat e d'esta orde es destinaran 1.560.000 €.  
Per a les ajudes previstes per a l'alumnat desempleat assistent als plans formatius es destinaran 271.431 €.  
D'acord amb el que preveu la disposició addicional desena de la Llei 6/2003, de 26 de desembre, de Pressupostos de la Generalitat per a l'exercici 2014, la concessió de les ajudes previstes en la present orde, en el cas que estiguen finançades en tot o en part, amb fons la distribució dels quals es realitze a través d'una conferència sectorial, estarà condicionada al fet que per l'òrgan competent de l'Administració de l'Estat s'hagen realitzat les actuacions o dictat els actes administratius que permeten assegurar l'efectivitat de la transferència de fons afectats.  
Segona   
Per a allò no previst en esta orde serà aplicable:  
En el cas dels plans formatius regulats en el capítol I, l'Orde TAS/718/2008, de 7 de març (BOE 67, 18.03.2008), i amb caràcter general la Llei 38/2003, de 17 de novembre, General de Subvencions.  
  
Així mateix quan es tracte de formació conduent a l'obtenció de certificats de professionalitat, s'aplicarà supletòriament el Reial Decret 34/2008, de 18 de gener, pel qual es regulen els certificats de professionalitat i l'Orde ESS/1897/2013, de 10 d'octubre, que el desplega.  
  
  
Tercera  
1. Amb caràcter general, estes ajudes són compatibles amb el mercat comú d'acord amb l'article 107.1 del Tractat de Funcionament de la Unió Europea i queden dispensades de l'obligació de notificació establida en l'article 108.3 del Tractat i de comunicar d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
2. En relació amb la subvenció d'accions formatives per a persones ocupades, estes accions van dirigides a tots els sectors, empreses o produccions sense discriminació. Quant a l'eventual avantatge que poguera beneficiar a les entitats prestadores de les accions formatives, la compensació per la realització d'estes no suposa un avantatge econòmic per a l'entitat prestadora del servici, que es realitza en condicions normals de mercat i es fa a preus de referència de mercat.  
  
3. No obstant això, les ajudes per a l'execució de plans de formació per entitats i centres de formació acreditats o homologats s'acullen al règim de minimis, establit en el Reglament (UE) 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE de data 24 de desembre de 2013. L'esmentat reglament s'aplicarà a les ajudes concedides a les empreses de tots els sectors, a excepció de:  
a) les ajudes concedides a les empreses que operen en els sectors de la pesca i l'aqüicultura, regulats pel Reglament (CE) 104/2000 del Consell (1);  
b) les ajudes concedides a les empreses dedicades a la producció primària de productes agrícoles;  
c) les ajudes concedides a les empreses que operen en el sector de la transformació i comercialització de productes agrícoles, en els casos següents:  
i. quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades,  
ii. quan l'ajuda estiga supeditada perquè una part o la totalitat d'esta es repercutisca als productors primaris;  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora;  
  
e) les ajudes condicionades a la utilització de productes nacionals en compte d'importats.  
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.  
4. Les ajudes de minimis concedides d'acord amb esta orde, podran acumular-se amb les ajudes de minimis concedides d'acord amb el Reglament (EU) núm. 360/2012 de la Comissió fins al límit màxim establit en este últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'establix en l'article 3, apartat 2, del Reglament 1407/2013, abans citat.  
5. Les ajudes de minimis no s'acumularan amb cap ajuda estatal en relació amb els mateixos gastos subvencionables o amb ajuda estatal per a esta mesura de finançament de risc, si la dita acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la comissió.  
  
  
DISPOSICIONS FINALS  
  
Primera  
Es faculta el/la secretari/ària autonòmic/a competent en matèria de formació professional per a l'ocupació per a dictar totes les instruccions i adoptar les mesures que considere oportunes per a l'execució i l'aplicació d'esta orde; així com per a modificar els terminis i termes establits en esta, quan concórreguen circumstàncies degudament motivades que impossibiliten el seu compliment.   
Així mateix se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
Contra este acte, que posa fi a la via administrativa, podran els interessats interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja mencionats, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
  
València, 16 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
  
  
  
  
ANNEX I  
Relació de sectors susceptibles de formalització de plans de formació  
  
Agrari (inclosos manipulat, envasament, comerç i exportació de cítrics i productes hortofructícoles)  
Indústria del moble, calçat i tèxtil.  
Indústria del metall  
Indústria química i plàstic  
Indústries agroalimentàries.  
Servicis d'atenció a persones dependents  
Servicis de transport per carretera  
Turisme i hostaleria  
Indústries de l'automoció.  
 Construcció (formació dirigida a la competitivitat sostenible del sector).  
  
  
  
ANNEX II  
Accions de teleformació no certificable  
   
A. Característiques de les plataformes de teleformació.  
1. La plataforma de teleformació que utilitzen els beneficiaris per a l'execució de la formació haurà de reunir les condicions següents:  
a) Disposar d'un projecte formatiu en què es detalle la metodologia d'aprenentatge, el seguiment i l'avaluació.   
b) Disposar d'un manual en línia per a l'alumne sobre el funcionament de la plataforma i de les operacions bàsiques de l'alumne amb esta per al seguiment de la formació en línia, que es podrà descarregar i consultar fora de línia.  
c) Disposar d'un sistema d'aprenentatge en línia amb capacitat suficient per a gestionar i garantir la formació de l'alumnat, que haurà de posseir els requisits següents:  
- Reunir els nivells de fiabilitat, seguretat, accessibilitat i interactivitat assenyalats en la norma tècnica aplicable.  
- Permetre un accés simultani a tots els possibles usuaris, i garantir un amplada de banda de la plataforma que es mantinga uniforme en totes les etapes del curs.  
d) Posseir les llicències adequades per a l'ús de la plataforma.  
e) No contindre publicitat de cap tipus. No s'entendrà per publicitat el logotip ni el copyright del fabricant.  
f) Editar i modificar continguts.  
g) Tindre disponibilitat 24 x 7.  
2. De la mateixa manera, haurà de disposar de les ferramentes de comunicació següents:  
a) Fòrums: possibilitat d'obertura, tancament i categorització de fòrums múltiples, simultanis i amb la possibilitat de pujar fitxers de 4 MB com a mínim.  
b) Xats: obertura, almenys, d'un canal de xat per acció formativa.  
  
c) Correus electrònics amb possibilitat d'organitzar i etiquetar per part del tutor tots els rebuts, així com d'adjuntar més d'un arxiu.  
  
d) Calendari d'esdeveniments: presència d'un calendari amb els mesos que dura el curs, personalitzat i interactiu.  
e) Àrea d'informació: possibilitat d'editar informació relativa al curs per part de tutors i alumnes, relacionada amb notícies i llocs web.  
  
f) FAQs: informació sobre les preguntes més freqüents.  
g) Usuaris en línia: visualització permanent dels alumnes connectats.  
h) Grups de treball: possibilitat de crear tants grups de treball com es creguen oportuns.  
i) Possibilitat de crear avaluacions objectives amb temps estipulats.  
  
3. Per a l'administració de la plataforma s'haurà de complir els requisits següents:  
a) Interfície de l'acció formativa on es donarà a conéixer el caràcter públic del finançament de l'activitat pel SERVEF i el Ministeri d'Ocupació i Seguretat Social (Servici Públic d'Ocupació Estatal). Així mateix, podrà aparéixer en la interfície de l'acció formativa l'entitat responsable de la seua execució.  
b) Còpia de seguretat amb periodicitat suficient per a garantir que en el cas que es produïra una caiguda del sistema, es poguera recuperar la totalitat de les dades.  
c) Registres d'alumnes, així com el de totes les activitats que realitzen i edició d'informes.  
d) Autorització, per mitjà de l'entrega de la clau corresponent, perquè el personal tècnic puga dur a terme el control i el seguiment de totes les activitats formatives.  
e) Disposició d'una guia de gestió de la plataforma.  
f) Assistència tècnica per a la resolució de problemes amb capacitat de resposta en 48 hores.  
g) Donar suport a formats d'objecte de vídeo, àudio i imatge de mapa de bits, de manera que puguen oferir-se continguts en format multimèdia amb activitats d'aprenentatge i avaluació.   
4. L'entitat beneficiària haurà de disposar d'una planificació de l'actuació dels formadors que desenrotlle la programació de cada acció formativa.  
  
B. Requisits i funcions dels tutors-formadors que impartisquen formació.  
Els tutors-formadors que impartisquen formació en la modalitat de teleformació hauran de tindre formació o experiència en esta modalitat.  
  
Per a garantir el seguiment i la qualitat en la modalitat de teleformació, en el cas d'accions formatives amb una duració superior a 10 hores, s'establirà un mínim de dedicació del tutor-formador de 10 hores setmanals per cada 30 alumnes en la planificació de l'acció formativa. L'increment del nombre d'alumnes suposarà un increment proporcional en la dedicació del tutor.  
En tot cas, i per a accions formatives amb una duració inferior a 10 hores, es garantirà que la dedicació del tutor-formador siga, almenys, de 20 minuts per alumne.  
Les funcions del tutor-formador seran, com a mínim, les següents:  
  
a) Desenrotllar el pla d'acollida dels alumnes del grup de formació segons les característiques específiques de l'acció formativa.  
b) Orientar i guiar l'alumnat en la realització de les activitats, l'ús dels materials i la utilització de les ferramentes de la plataforma virtual d'aprenentatge per a l'adquisició de les capacitats previstes en les accions formatives.  
c) Fomentar la participació de l'alumnat i proposar activitats de reflexió i debat, organitzar tasques individuals i treball en equip, utilitzar les ferramentes de comunicació establides.  
d) Realitzar el seguiment i la valoració de les activitats realitzades pels participants, i resoldre dubtes i solucionar problemes, a través de les ferramentes de la plataforma virtual d'aprenentatge, ajustant-se a la planificació prevista.  
e) Avaluar els participants, d'acord amb els criteris establits, així com participar en l'organització i el desenrotllament de les proves d'avaluació que procedisquen.  
Participar en totes aquelles activitats que impliquen la coordinació amb la resta de l'equip responsable de l'organització, la gestió i el desenrotllament de les accions formatives.